መንግሥት የአምነስቲ ኢንተርናሽናል መግለጫን እውነተኛነትና ገለልተኝነት አጣራለሁ አለ
አምነስቲ ኢንተርናሽናል ግንቦት 21 ቀን 2012 ዓ.ም. ይፋ ባደረገው ሪፖርት፣ በአማራና ኦሮሚያ ክልሎች ተፈጽመዋል ስላላቸው የሰብዓዊ መብት ጥሰቶች እውነተኛነትና ገለልተኝነት እንደሚያጣራ መንግሥት አስታውቋል፡፡ አምነስቲ ኢንተርናሽናል እ.ኤ.አ. ከዲሴምበር 2018 እስከ ዲሴምበር 2019 ድረስ በአማራ ክልል በተለይ በቅማንት ማኅበረሰብ ላይና በኦሮሚያ ክልል ደግሞ በተለይ  በምዕራብ ጉጂ ከሕግ ውጪ ግድያ፣ ማሰቃየት፣ ማፈናቀል፣ ንብረት ማቃጠልና የመሳሰሉት ድርጊቶች መፈጸማቸውን በሪፖርቱ ይፋ አድርጓል፡፡ ‹‹ሰብዓዊ መብት የምናከብረውና የምናስከብረው ለሕዝባችንና ለፍትሕ ስንል ነው፤›› በማለት በትዊተር ገጻቸው ላይ አጠር ያለ ማብራሪያ የሰጡት ጠቅላይ ዓቃቤ ሕግ ወ/ሮ አዳነች አቤቤ፣ የወጣውን ሪፖርት እውነተኝነትና ገለልተኝነት የማጣራት ሥራ እንደሚከናወንና ምላሽ እንደሚሰጥበትም አስታውቀዋል፡፡ በሪፖርቱ ላይ ሰብዓዊ መብት ጥሰት ተፈጽሞባቸዋል በተባሉባቸው ቦታዎች አፋጣኝ የማጣራት ሥራ ተከናውኖ ምላሽ ለመስጠት መንግሥት በሒደት ላይ እያለ፣ የአምነስቲ ኢንተርናሽናል ሪፖርት ውጤት በተለያዩ መገናኛ ብዙኃን መገለጹ ተገቢ እንዳልሆነም ጠቁመዋል፡፡ የአምነስቲ ኢንተርናሽናል ሪፖርት ይዘት፣ አካሄድ፣ የጉዳዩን እውነተኛነትና ገለልተኝነት የማጣራት ሥራው ተጠናቆ በሚገኘው ውጤት መሠረት ሪፖርቱ እውነት ሆኖ ከተገኘ፣ እውነት በሆነበት ልክ ዕርምጃ እንደሚወሰድ ወ/ሮ አዳነች አስረድተዋል፡፡ ሪፖርቱ ሐሰተኛና የተጋነነ ሆኖ ከተገኘ ከአምነስቲ ኢንተርናሽናል ጋር በመወያየት እንዲስተካከል ጥረት እንደሚደረግም አክለዋል፡፡ የጠቅላይ ዓቃቤ ሕጓን አጭር ማብራሪያ ከተከታተሉ በኋላ አስተያየት የሰጡ የተለያዩ ግለሰቦች፣ መንግሥት ማጣራቱን ማከናወን ያለበት በገለልተኛ አካል እንደሆነ ማሳሰቢያ ሰጥተዋል፡፡ 